OBH 4912/1996.
Az állampolgári jogok országgyűlési biztosa általános helyettesének jelentése
Ügyintéző: Csécsi Benjámin

Az eljárás megindulása:

	Panaszos az országgyűlési biztos hivatalához intézett,  beadványában sérelmezte, hogy a  Fővárosi Kerületek Földhivatala 1996. március 04-én  kelt beadványára nem válaszolt, amelyben ismételten kérte, hogy a földhivatalnál 1987.május 17-én előterjesztett  tulajdonjog bejegyzése iránti   kérelmét bírálják el.
  
Az érintett alkotmányos jog:

	1./ Az Alkotmányának  2.§.  (1)  bekezdése " A Magyar Köztársaság független demokratikus jogállam."      
	2./ Az Alkotmány  13.§. (1) bekezdése  "A Magyar Köztársaság biztosítja a tulajdonhoz való jogot."

Alkalmazott jogszabályok:

A Magyar Köztársaság Polgári Törvénykönyvéről szóló    1959.évi IV.tv.    117.§.(3) bek.  
Az   államigazgatási eljárás általános szabályairól szóló    1957.évi IV.tv.       4.§.     
Az   ingatlan-nyilvántartásról  szóló                                    1972.évi 31.sz.tvr.  3.§.
Az 1972.évi 31.sz.tvr. végrehajtásáról intézkedő                27/1972. (XII.31.) MÉM. sz.r. 95.§. 
      
A megállapított tényállás:

	Dr. Á. F. Budapesten 1986.december 23-án kelt adás-vételi szerződés alapján megszerezte a Budapest, III. kerületi, Fiedler R.u.3.sz. II/9.a.alatti, 55 m2 nagyságú -ingatlan-nyilvántartáson kívüli lakás tulajdonjogát. Tulajdonjog bejegyzés iránti kérelme 57215/1987.sz.alatt került iktatásra a földhivatalnál. A földhivataltól  több esetben  kérte tulajdonjogának ingatlan-nyilvántartásba történő bejegyzését, de nem kapott választ legutóbb 1996.március 4-én  előterjesztett kérelmére sem.           

A vizsgálat megállapításai:

	A rendelkezésre álló iratokból megállapítható, hogy a panaszbeadvány megalapozott. Ugyanis A Magyar Köztársaság Polgári Törvénykönyvéről szóló 1959.évi IV.tv. 11 §-ának (3) bekezdésében foglalt rendelkezés szerint ingatlan tulajdonjogának  az átruházásához  az erre irányuló szerződésben vagy más jogcímen felül a tulajdonváltozásnak az ingatlan-nyilvántartásba történő bejegyzése is szükséges. 
	Az államigazgatási eljárás általános szabályairól szóló, 1957.évi IV.tv. 4. §-ában foglaltak szerint  az államigazgatási szerv a hatáskörébe tartozó ügyben illetékességi területén köteles eljárni. Az eljárási kötelezettség az államigazgatási ügyekben a kérelem benyújtásakor keletkezik. 
	Az ingatlan-nyilvántartásról az 1972.évi 31.sz.tvr. rendelkezik, amelynek 3. §-a kimondja, hogy az  ingatlan-nyilvántartással kapcsolatos ügyek intézése a földhivatal hatáskörébe tartozik. A  tvr. végrehajtásáról szóló 27/1972. (XII.31.) MÉM. sz. rendelet 95.§-a szerint a földhivatalhoz érkezett beadványokat az iktatószámok sorrendjében kell elintézni.

	A Fővárosi Kerületek Földhivatala a panasz alapját képező eljárásával megsértette az  államigazgatási eljárás  általános szabályairól szóló 1957.évi IV.tv. 4.§-ában és a 27/1972. ( XII.31.) MÉM. sz. rendelet 95.§-ában foglalt rendelkezéseket, amikor is panaszos által 1987-ben  - tulajdonjog bejegyzése iránt  - előterjesztett kérelmet éveken keresztül nem bírálta el. 

Ajánlások:

	Az 1993.évi LIX.tv. 18.§-ában nak  foglaltak alapján felkértem a Fővárosi Földhivatal Vezetőjét, hogy Á. F. panaszát vizsgálja ki és az esetleges szükséges intézkedéseket tegye meg. 

	A felkérésemre  a Fővárosi Földhivatal Vezetője a megadott határidőn belül panaszos beadványát kivizsgálta. Tájékoztatott, hogy intézkedésére  a Fővárosi Kerületek Földhivatala a tulajdonjogot panaszos javára  bejegyezte  az ingatlan-nyilvántartásba. 

	Mindezek alapján megállapítható, hogy az alkotmányos visszásságot a panasszal érintett hatóság  saját hatáskörében orvosolta.  

	1./ Felhívom a  Fővárosi Kerületek Földhivatalának Vezetőjét, a felhívott jogszabályi rendelkezésekben előírt, ügyintézési határidőre vonatkozó rendelkezéseknek  szerezzen érvényt.   

	2./ Felhívom a Fővárosi Földhivatal Vezetőjét, hogy a felügyelete alatt álló Fővárosi Kerületek Földhivatalánál  - az ingatlan-nyilvántartás elektronikus gépi adatfeldolgozása  alatt is  - fokozottan ellenőrizze, az államigazgatás általános szabályairól szóló és az ingatlan-nyilvántartásról szóló jogszabályok - ügyintézési határidőre vonatkozó -  rendelkezéseinek betartását.   

A vizsgálatról készült jelentés egy példányának megküldésével panaszost tájékoztattam.

Budapest, 1997. február

Dr. Polt Péter